Memoriari, musika | Kultura | Berria
'Inpunitateari stop' diskoa kaleratu du Gor-ek, Poliziak sanferminetan German Rodriguez tiroz hil zuela 40 urte betetzear diren honetan
Gor diskoetxeak kaleratutako diskoaren harira Iruñean egindako aurkezpenaren irudia. GORKA RUBIO / FOKU Tamaina handiagoan ikusi
Inpunitateari stop lan askotarikoa da. Hainbat estilotako musika egiten duten artisten lanak batu dituzte. Fermin Valencia, La Txula Potra, El Drogas eta Balerdi Balerdi dira, besteak beste, proiektuarekin bat egin duten sortzaile eta taldeetako batzuk. Goñik azaldu duenez, diskoaren bitartez, hainbat belaunalditako musikariak jarri nahi izan dituzte harremanetan, modu horretan hartu-eman berriak eratu daitezen.
Diskoan jasotako hamar abestietatik lau ez dira berriak. Fermin Valentziak, La Chula Potrak, El Drogasek eta La Venganza de la Abuela taldeek aurretik eginak zituzten Rodriguezen omenezko abestiak. Beraz, proiektuan parte hartu duten gainontzeko sei taldeei gertakizunen inguruan zuten ikuskera abesti moduan azaltzeko eskatu zieten. Abesti horiek Iruñeko K estudioetan grabatu zituzten iragan urtarrilean eta otsailean. Zaharrak, berriz, birmasterizatu egin dituzte, soinu aldetik diskoak «batasuna» izan zezan. Hala, emaitzarekin «oso pozik» dagoela adierazi du Goñik. Izan ere, uste du Nafarroan musikaren inguruan dagoen aniztasunaren isla dela.